Diari Oficial de la Generalitat Valenciana


Sumari del DOGV 9638, del 13-07-2023 (2023/7922)

RESOLUCIÓ de 7 de juliol de 2023, del conseller de Sanitat Universal i Salut Pública, per la qual es creen i regulen, com a grups de treball, la Comissió Coordinadora de la Comunitat Valenciana i les comissions departamentals per a l'atenció sanitària de persones residents en centres de serveis socials de caràcter residencial, en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9638

Data del DOGV
:   13-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7922


Data del document
:   07-07-2023

Organisme emissor
:   Conselleria de Sanitat Universal i Salut Pública

Tipus de document
:   Resolució

Correcció d'errades

 Descriptors 

:   * Conselleria de Sanitat Universal i Salut Pública
    * política sanitària
    * legislació
    * organització administrativa
    * administració regional

RESOLUCIÓ de 7 de juliol de 2023, del conseller de Sanitat Universal i Salut Pública, per la qual es creen i regulen, com a grups de treball, la Comissió Coordinadora de la Comunitat Valenciana i les comissions departamentals per a l'atenció sanitària de persones residents en centres de serveis socials de caràcter residencial, en l'àmbit de la Comunitat Valenciana. [2023/7922]  
Antecedents i Fonaments de dret  
La Resolució de 20 de juny de 2020, de la consellera de Sanitat Universal i Salut Pública, establia l'adopció de mesures relatives a centres de serveis socials de caràcter residencial davant la situació sanitària ocasionada per la COVID-19, en l'àmbit de la Comunitat Valenciana i constituïa les comissions de control de centres residencials, en cada departament de salut, com a estructura organitzativa a fi d'establir la vigilància i seguiment respecte a l'existència i possible aparició de casos de COVID-19.  
El 5 de maig del 2023, l'OMS va deixar de considerar COVID-19 una emergència de salut pública d'importància internacional. Després de la fi de l'emergència sanitària per COVID-19, les mesures de prevenció i control, adaptades a la situació actual, han de continuar dirigint-se, fonamentalment, a la població més vulnerable, i especialment a les persones residents dels centres de serveis socials de caràcter residencial. Estos centres de serveis socials de caràcter residencial són llocs especialment proclius a la propagació de la grip, la COVID-19 i altres virus respiratoris. A més, les persones residents en estos centres poden tindre major risc de patir formes greus de malaltia a causa dels problemes de salut subjacents o sistemes immunes afeblits per l'edat.  
  
Les mesures organitzatives d'assistència sanitària establides en la pandèmia per al control i prevenció en resposta a la COVID-19, en els centres de serveis socials de caràcter residencial han contribuït al fet que els departaments de salut disposen de mecanismes efectius facilitadors de l'atenció sanitària de les persones residents.  
Per això, estes estructures organitzatives haurien de mantindre's i adaptar-se a la nova situació després de la fi de l'emergència sanitària per COVID-19, amb la finalitat de coordinar les actuacions sanitàries en estos centres per a respondre adequadament a les necessitats de les persones residents, garantint la continuïtat assistencial.  
La Resolució 28 de juliol de 2022, de la Secretaria d'Estat de Drets Socials, que regula els criteris comuns d'acreditació i qualitat dels centres i serveis del sistema per a l'autonomia i atenció a la dependència, estableix en el seu apartat tretze, sobre la coordinació per a l'atenció social i sanitària, que, «L'atenció integral social i sanitària és necessària per a totes les persones en situació de dependència, especialment per a aquelles persones amb malalties avançades, demències, problemes de conducta, malaltia mental, necessitats mèdiques específiques, cures pal·liatives, etc. que a més presenten necessitats socials». Les persones residents en centres residencials presenten necessitats sanitàries i socials de manera simultània pel que es fa necessària la coordinació.  
  
També estableix que «L'atenció sanitària és responsabilitat del Sistema Nacional de Salut que garantirà, en tot cas, el mateix nivell d'accés a la cartera de serveis per a les persones en situació de dependència que per a la resta de la població, independentment que estes residisquen en domicilis particulars o col·lectius», i que «Les administracions competents establiran instruments permanents de coordinació sociosanitària en cada comunitat i ciutat autònoma a fi de garantir la necessària cooperació entre l'àmbit social i sanitari per a respondre de manera integral, coordinada i eficient a les necessitats d'atenció de les persones en situació de dependència».  
Quant a les persones residents de centres residencials estableix que: «A l'efecte de l'estructura de serveis del sistema de salut, el centre residencial serà considerat el domicili habitual de les persones ateses».  
  
Així mateix exposa que, «S'articularan les mesures necessàries perquè tots dos sistemes, social i sanitari, intercanvien informació i tinguen accés compartit a la història clínica, l'intercanvi d'informació social, l'accés a receptes electròniques, la gestió de proves complementàries, la interconsulta, la coordinació i revisió de casos, així com l'ús de teleconsulta, l'enviament i recepció d'anàlisis clíniques, la implantació de la tecnologia que automatitze processos així com al registre de voluntats anticipades de la comunitat o ciutat autònoma».  
D'altra banda, l'Acord de 23 de desembre de 2022, del Consell, pel qual s'aprova el V Pla de salut de la Comunitat Valenciana 2022-2030, com a instrument estratègic de planificació i programació de les polítiques de salut a la Comunitat Valenciana per al període 2022-2030, en la línia estratègica 1 «Guany en salut des d'un enfocament transversal i d'equitat», estableix al punt 1.2.2. Millorar la coordinació sanitària i social dins dels departaments de salut consolidant les comissions sociosanitàries que es van constituir durant la pandèmia, especialment en les residències de persones majors dependents». Així com en la línia 3 de «Plasticitat al sistema sanitari perquè siga capaç d'adaptar-se a la dinàmica i a les necessitats de la societat», el punt 3.4. disposa de diverses accions per a establir models d'organització que milloren l'equitat en l'accés i potencien el treball en xarxa entre els centres, departaments, nivells assistencials i categories professionals per a avançar cap a una atenció integrada, tenint en compte a les persones residents de centres de serveis socials de caràcter residencial.  
  
Tot això, amb l'experiència acumulada, i amb la finalitat que els departaments de salut disposen d'instruments per a la coordinació de l'atenció sanitària de persones residents en centres de serveis socials de caràcter residencial i en virtut de les competències que m'atribueix el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 184/2020, de 13 de novembre, i el Decret 185/2020, de 16 de novembre, de 2020, del Consell d'aprovació del Reglament orgànic i funcional de la Conselleria de Sanitat Universal i Salut Pública, desenvolupat per l'Ordre 3/2022, de 22 d'abril, de la Conselleria de Sanitat Universal i Salut Pública, resolc:  
  
  
Primer. Objecte  
Esta resolució té com a objecte:  
1. Crear, com a grup de treball, la Comissió Coordinadora de la Comunitat Valenciana, d'àmbit supradepartamental d'ara en avant la Comissió, per a la coordinació de l'atenció sanitària de persones residents en centres de serveis socials de caràcter residencial, per a persones majors, amb diversitat funcional o problemes de salut mental, en l'àmbit de la Comunitat Valenciana  
2. Crear, com a grups de treball, les comissions departamentals per a la coordinació de l'atenció sanitària de persones residents en centres de serveis socials de caràcter residencial per a persones majors, amb diversitat funcional o problemes de salut mental, d'ara en avant les comissions departamentals.  
3. Regular les funcions i composició de la Comissió i comissions departamentals.  
  
Segon. Coordinació de la Comissió i de les comissions departamentals  
  
La Comissió i les comissions departamentals estaran coordinades per la Conselleria amb competències en matèria de sanitat, a través de la direcció general amb competències en matèria d'assistència sanitària.  
La coordinació funcional de la Comissió es realitzarà per una persona designada per la persona titular de la direcció general amb competències en matèria d'assistència sanitària.  
La coordinació funcional de les comissions departamentals serà competència de la persona titular de la Gerència o de la Direcció d'Atenció Primària del departament de salut. En els departaments de salut en règim de concessió, correspondrà a la persona comissionada per la Conselleria amb competències en matèria de sanitat o persona titular de la Gerència del departament.  
  
Tercer. Composició  
1. Els membres dels grups de treball que integren la Comissió seran designats per la persona titular de la Conselleria amb competències en matèria de sanitat, a proposta de la persona titular de la direcció general amb competències en matèria d'assistència sanitària.  
2. Els membres dels grups de treball que integren les comissions departamentals seran designats per la persona titular de la Gerència del departament de salut.  
3. Els membres seran designats per a la Comissió i les comissions departamentals, per un període de quatre anys, excepte aquells que ho siguen per raó de càrrec.  
4. La Comissió estarà integrada per:  
a) La persona de la Conselleria amb competències en matèria d'assistència sanitària, amb responsabilitat en la coordinació social i sanitària, que presidirà la Comissió.  
b) Dues persones de la Conselleria amb competències en matèria d'assistència sanitària, que exercisquen un lloc de caràcter tècnic relacionat amb la coordinació social i sanitària, una de les quals, actuarà com a secretària.  
c) Dues persones de la Conselleria amb competències en matèria de centres de serveis socials de caràcter residencial, per a persones majors i amb diversitat funcional, que exercisquen un lloc de caràcter tècnic relacionat amb la coordinació social i sanitària.  
d) Una persona de la Conselleria amb competències en matèria d'assistència sanitària, que exercisca un lloc de caràcter tècnic relacionat amb la coordinació de l'atenció farmacèutica en els centres de serveis socials.  
e) Una persona de la Conselleria amb competències en matèria d'assistència sanitària, que exercisca un lloc de caràcter tècnic relacionat amb la vigilància epidemiològica.  
f) Una persona de la Conselleria amb competències en matèria d'assistència sanitària, que exercisca un lloc de caràcter tècnic relacionat amb la inspecció sanitària de centres i serveis sanitaris.  
5. Cada comissió departamental estarà integrada per:  
a) La persona titular de la Gerència o de la Direcció d'Atenció Primària, que la presidirà.  
b) Persones professionals del departament de salut amb competències en matèria de salut pública, medicina preventiva, prevenció de riscos laborals, hospital a domicili, i d'inspecció de serveis sanitaris. Dues persones per cada especialitat.  
c) Dues persones representants dels centres de serveis socials de caràcter residencial del seu àmbit territorial, de perfil gestor, d'inspecció, directiu o sanitari, a proposta de la direcció general amb competències en esta matèria.  
d) En els departaments en règim de concessió, ha de formar part d'aquesta la persona comissionada per la Conselleria amb competències en matèria de sanitat.  
6. Tant en la Comissió, com en la comissions departamentals, podran participar com a experts, a sol·licitud de les presidències corresponents, tantes persones com es considere necessari, relacionades amb l'assistència sanitària i la gestió de centres residencials i per a aquelles situacions que ho requerisquen.  
7. L'acceptació i participació com a integrant en el grup de treball, serà voluntària i no comportarà cap contraprestació.  
  
Quart. Funcionament  
1. El grup de treball que integra la Comissió es reunirà, a requeriment de la persona que ocupa la presidència, o petició de la majoria dels membres, sempre que hi haja una causa motivada.  
2. Els grups de treball que integren les comissions departamentals es reuniran, a requeriment de la persona que ocupa la presidència, o a petició de la majoria dels membres, sempre que existisca una causa motivada.  
3. La convocatòria i l'ordre del dia de cada reunió, juntament amb la documentació necessària, seran remesos, per la persona que assumisca la coordinació, als membres amb una antelació mínima de quaranta-huit hores, excepte en els casos d'urgència justificada.  
  
Cinqué. Funcions  
1. Són funcions del grup de treball que integra la Comissió les següents:  
a) Impulsar a la Comunitat Valenciana, l'atenció sanitària centrada en la persona dels qui resideixen en centres residencials de serveis socials (majors, amb diversitat funcional o amb problemes de salut mental), en funció de les seues necessitats, en tots els entorns en què es presta esta assistència.  
b) Elaborar recomanacions sobre responsabilitats i tasques que corresponen als equips sanitaris de les residències i del Sistema Valencià de Salut respecte a l'assistència sanitària prestada a les persones residents en centres de serveis socials de caràcter residencial de la Comunitat Valenciana.  
c) Establir i aplicar els mecanismes de coordinació intersectorial i les mesures organitzatives necessàries per a garantir l'atenció sanitària, incloent-hi el control de les malalties transmissibles, de persones residents en centres de serveis socials de caràcter residencial de la Comunitat Valenciana.  
d) Impulsar i avaluar a la Comunitat Valenciana, projectes de coordinació per a l'atenció sanitària en els centres residencials, relacionats amb la prestació de l'assistència sanitària, l'organització, els sistemes d'informació i la formació entre altres.  
e) Realitzar el seguiment i avaluació de les comissions departamentals, mitjançant els indicadors que s'establisquen en els sistemes informació corporatius, entre altres.  
f) Garantir el compliment de la cartera de serveis i altres acords del Sistema Nacional de Salut, per a l'atenció sanitària de persones residents en centres de serveis socials de caràcter residencial, a la Comunitat Valenciana.  
2. Són funcions de les comissions departamentals les següents  
a) Impulsar en el departament de salut, l'atenció sanitària centrada en la persona dels qui resideixen en centres residencials de serveis socials (majors, amb diversitat funcional o amb problemes de salut mental), en funció de les seues necessitats, en tots els entorns en què es presta esta assistència, és a dir; en la mateixa residència, pels professionals sanitaris de les residències, equips d'atenció primària (EAP), serveis d'urgències i hospitalització a domicili (UHD); així com en els centres sanitaris del Sistema Valencià de Salut  
b) Arbitrar en l'àmbit del departament de salut, les responsabilitats i tasques que corresponen als equips sanitaris de les residències i del Sistema Valencià de Salut.  
c) Establir les mesures organitzatives en el departament de salut per a garantir la coordinació de l'atenció sanitària, incloent-hi el control de les malalties transmissibles, de les persones residents dels centres residencials de serveis socials.  
d) Divulgar, adaptar i aplicar en els centres residencials del seu departament les instruccions, procediments i protocols de caràcter sanitari dirigits a la prevenció, diagnòstic i tractament de les persones que viuen en la residència.  
e) Disposar d'un mapa de recursos socials i sanitaris del departament de salut que incloga els recursos i els professionals que participen en l'atenció de les persones residents.  
f) Promoure intercanvi d'informació entre els professionals sanitaris del Sistema Valencià de Salut i els equips sanitaris de les residències per a garantir la continuïtat assistencial, a través dels sistemes informació corporatius.  
g) Promoure i donar suport a l'organització d'activitats per a la vacunació davant la COVID-19, grip i altres de residents i personal de les residències.  
h) Aplicar les mesures d'atenció farmacèutica que s'establisquen per la direcció general competent en esta matèria.  
i) Les comissions departamentals podran crear un grup de treball de millora de l'assistència sanitària en centres residencials, format per professionals assistencials, amb l'objectiu d'establir els mecanismes i circuits de coordinació entre els equips d'atenció primària, unitats d'hospitalització domiciliària, atenció hospitalària del sistema sanitari públic valencià i els equips sanitaris de les residències.  
  
j) Qualsevol altra que els puga encomanar la Comissió.  
  
Sisé. Producció d'efectes  
Esta resolució serà aplicable l'endemà de la seua publicació en el Diari Oficial de la Generalitat Valenciana, i deixa sense efectes aquelles resolucions de la Conselleria de Sanitat Universal i Salut Pública que s'oposen a esta resolució.  
  
València, 7 de juliol de 2023.- El conseller de Sanitat Universal i Salut Pública: Miguel Mínguez Pérez.